da en en en fr de da id da sv da da da da da da da nb da da de en en
Så fik De Gamle så også prøvet det. - Svanholm Cricketklub
Tirsdag d. 23. maj 2017 kl. 06:37 af Henrik Pfaff
Om det var et varsel om kampens senere resultat, at De Gamle kun kunne stille 5 og ikke 6 spillere, er ikke til at sige, men det betød, at der i alt kun var 10 spillere på holdet. Det var ikke vejrforholdene, man kunne brokke sig over, da solen skinnede hele aftenen, selv om vinden mod slutningen af kampen føltes temmelig kold. Heller ikke lodtrækningen kunne klandres, da Søren Clausen (KB), som anfører for Svanholm/KB/Soraner, vandt denne og valgte at gå til gærdet først.
Til at åbne startede De Gamles hold med Allan Majgaard (32*) og Philip Lewis (23), der holdt et scoringstempo på 6 point pr. over, hvilket var lige i underkanten af det ønskelige. Ian Moore (16) og Morten Petersson (22) kunne trods pæne scorer - ligesom de to første - ikke øge tempoet. Derfor blev det lidt af en Urias-post de næste blev sat på i de sidste 2 overe, hvilket da også medførte, at Mark Skotland (12), Shafqat Riaz (3) og Jens Bønding (4) alle blev løbet ud, medens Sibghat Riaz (0*) kun var inde en enkelt bold. Michael Goskjær og Søren kunne blot se på fra sidelinjen. Så med en total på 121 på de 20 overs, var det ikke med de største forhåbninger, De Gamles hold gik i marken, men chancen for at vinde var da så absolut til stede.
Det så ganske fornuftigt ud, da Sibghat (1 for 15) og Philip (0 for 18) havde bowlet deres overe. Glostrup/Forty blev holdt på 5 pr. over, så sejren var stadig inden for rækkevidde. Men Jens (0 for 28) og Allan (0 for 38) kunne desværre ikke holde deres scoring nede og scoringstempoet var nu oppe på knap 7 pr. over. Dermed kom Mark Skotland (0 for 11) og Morten (1 for 10) på noget af en opgave, da der kun måtte scores 15 point på de sidste 5 overe, hvis De Gamles hold skulle vinde. Dette lykkedes desværre ikke, da Glostrup/Forty passerede på 5.-sidste bold til en total på 124 point.
Herefter stod den på kammeratligt samvær i baren for alle deltagende hold (den anden kamp denne aften foregik mellem Frem/Køge og Albertslund/Ishøj), men af en eller grund havde spillerne fra Albertslund/Ishøj meget travlt med at komme hjem lige så snart denne kamp var overstået. Til gengæld kunne alle andre fornøje sig med de overståede kampe og selvfølgelig også alle de gamle røverhistorier fra de svundne tider.
Nissen på hårdt arbejde
3. halvleg er 'altafgørende' for de 'gamle'. Her flyder historierne i en lind strøm - og de fleste er formentlig sande.
Svanholm/KB/Soraner 121 for 6 på 20 overs
Glostrup/Forty Øst 124 for 3 på 19,2 overs
Fra en ærgerlig og let kuldskær referent